ตลท.ปรับการแสดงข้อมูลบจ.เพิ่มความสะดวกนักลงทุน
ตลท.ปรับการแสดงข้อมูล บริษัทจดทะเบียน ให้อยู่ในรูป Factsheet หน้าจอเดียวผ่านเว็บไซต์ เริ่มปลายเดือน ธ.ค.นี้เพิ่มความสะดวกให้แก่นักลงทุน
11 พ.ย. 2553

ตลท.ปรับการแสดงข้อมูล บริษัทจดทะเบียน ให้อยู่ในรูป Factsheet หน้าจอเดียวผ่านเว็บไซต์ เริ่มปลายเดือน ธ.ค.นี้เพิ่มความสะดวกให้แก่นักลงทุน
นายชนิตร ชาญชัยณรงค์ ผู้ช่วยผู้จัดการ กลุ่มงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย กล่าวว่า ตลท. เล็งเห็นความสำคัญของการติดตามข้อมูลเพื่อการลงทุนที่ง่ายและสะดวกรวดเร็ว จึงได้ปรับปรุงการแสดงข้อมูลสรุปของบริษัทจดทะเบียน (บจ.) โดยรวบรวมข้อมูลสำคัญ และจัดให้อยู่ในรูปแบบ Factsheet ที่สรุปข้อมูลสำคัญไว้ในหน้าจอเดียว เพื่ออำนวยความสะดวกแก่ผู้ลงทุนและผู้ใช้ข้อมูล
“ข้อมูลสรุปของบริษัทจดทะเบียนในรูปแบบ Factsheet จะเป็นประโยชน์อย่างมากต่อนักลงทุน  เนื่องจากเป็นการรวบรวมข้อมูลสำคัญที่มีอยู่เดิมจากหลายส่วนมาสรุปอยู่ในที่เดียวกัน ซึ่งประกอบด้วยข้อมูลพื้นฐาน ข้อมูลการซื้อขาย งบการเงินย่อ และอัตราส่วนทางการเงินที่สำคัญของบริษัท รวมทั้งเพิ่มการแสดงผลการเปลี่ยนแปลงราคาย้อนหลังในรูปแบบกราฟ โดยสามารถเปรียบเทียบกับกลุ่มอุตสาหกรรมและตลาดโดยรวมได้ ทั้งนี้ ผู้ลงทุนสามารถเลือกดูข้อมูลบริษัทจดทะเบียนทุกบริษัทได้ทั้งภาษาไทยและภาษาอังกฤษอีกด้วย การปรับปรุงการแสดงข้อมูลนี้จะช่วยให้ผู้ลงทุนสามารถวิเคราะห์ภาพรวมเบื้องต้นของแต่ละบริษัท ทั้งด้านผลประกอบการและการซื้อขายได้ง่ายและรวดเร็วก่อนศึกษาข้อมูลเชิงลึกเพื่อตัดสินใจลงทุนต่อไป” 
ทั้งนี้ การใช้ข้อมูลสรุปของบจ.อย่างแพร่หลาย จะช่วยให้ผู้ลงทุนเห็นถึงศักยภาพของบจ. และนำมาซึ่งราคาที่สะท้อนมูลค่าที่แท้จริง ซึ่งจะเป็นประโยชน์ต่อทั้งนักลงทุนและของบจ.เอง
อย่างไรก็ดี ผู้ลงทุนสามารถดูข้อมูลสรุปของบริษัทจดทะเบียนในรูปแบบ Factsheet ผ่านระบบ SETSMART ส่วนเว็บไซต์ตลาดหลักทรัพย์ฯ www.set.or.th จะเริ่มเผยแพร่ข้อมูลประมาณสิ้นเดือนธ.ค. เป็นต้นไป 
โดยในปี 2554 ตลาดหลักทรัพย์ฯ มีแผนพัฒนาให้ข้อมูลมีความสมบูรณ์มากยิ่งขึ้น โดยเพิ่มเติมข้อมูลเกี่ยวกับลักษณะธุรกิจ  โครงสร้างรายได้ และผลประเมินการกำกับดูแลกิจการ เพื่อเป็นประโยชน์ต่อผู้ลงทุนและผู้ใช้ข้อมูลมากยิ่งขึ้น